SKRIFTLIG FORESPØRGSEL E-3871/02

af Ilda Figueiredo (GUE/NGL) til Kommissionen

(10. januar 2003)

Om: Anlæg af losseplads-vest

Som opfølgning på det svar, som medlem af Kommissionen Margot Wallström den 12. februar 2001 gav på min forespørgsel E-3979/00(1) om anlæg af losseplads-vest i Cadaval i Portugal, skal jeg anmode om at få oplyst, hvordan den derefter har vurderet lossepladsen, og om at blive orienteret om den afgørelse, som omtales i svaret.

(1) EFT C 187 E af 3.7.2001, s. 97.

Svar afgivet på Kommissionens vegne af Margot Wallström

(24. februar 2003)

I forlængelse af sit tidligere svar oplyser Kommissionen det ærede medlem om, at den på sit møde den 30. oktober 2002 besluttede at henlægge klage nr. 2000/4668 om etablering af en losseplads for den vestlige regions kommunale affald.

Efter at have stillet de portugisiske myndigheders redegørelse op imod klagernes bemærkninger nåede Kommissionen frem til, at der ikke er noget fællesskabsretsgrundlag for fortsat at behandle klagen.

Projekterne vedrørende lossepladser til kommunalt affald er optaget i bilag II til Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet(1), og derfor tilhører de den gruppe af projekter, hvor det i medfør af artikel 4, stk. 2, i samme direktiv overlades til de nationale myndigheder at vurdere, om der skal foretages en vurdering af projektets virkning på miljøet. De nævnte skønsmæssige beføjelser kan afgrænses med direktivets artikel 2, ifølge hvilken projekter, der kan få væsentlig indvirkning på miljøet, undergives en vurdering af denne indvirkning. Ikke desto mindre er det op til medlemsstaterne at analysere, om et givet projekt kan få væsentlig indvirkning på miljøet. I det konkrete tilfælde er der udført en sådan analyse via flere miljøvirkningsundersøgelser, og heraf er det ikke fremgået, at projektet kunne få væsentlig indvirkning på miljøet.

Endvidere er etableringen og driften af lossepladsen underlagt garantierne og de tekniske krav i det nye lossepladsdirektiv Rådets direktiv 1999/31/EF af 26. april 1999 om deponering af affald(2) selv om projektet endnu ikke faldt under direktivets anvendelsesområde. Inden projektet blev tilladt, blev der således udarbejdet en projektbeskrivelse med oplysninger om lokalitetens geologiske, geotekniske og hydrologiske karakteristika, om tætningssystemet, om afvandingssystemerne for regnvand og spildevand, om kontrol og overvågning af spildevand og grundvand, om afgasning og behandling af biogas, samt om

sikkerheden for befolkningen og arbejdstagerne. For tætningssystemets vedkommende har man i projektets udførelsesfase anlagt et halv meter tykt lerlag sammen med et kunstigt kompositlag for at danne en geologisk barriere, hvis permeabilitet er kompatibel med det nævnte direktivs krav.

Endelig må det bemærkes, at lossepladsen har fået udstedt en miljøgodkendelse af Generaldirektoratet for Miljø i henhold til den lovgivning, hvormed Rådets direktiv 96/61/EF af 24. september 1996 om integreret forebyggelse og bekæmpelse af forurening(3) er gennemført. Den nævnte godkendelse indeholder et miljøovervågningsprogram for lossepladsen, som den driftsansvarlige er forpligtet til at overholde i driftsperioden, under nedlukningen og i forbindelse med håndteringen efter lukningen.

(1) EFT L 175 af 5.7.1985.

(2) EFT L 182 af 16.7.1999.

(3) EFT L 257 af 10.10.1996.